Author: agenda0
Company: agenda

Predkladacia správa

	Návrh skupiny poslancov Národnej rady Slovenskej republiky na vydanie zákona o elektronickom podpise bol predložený na prerokovanie v Národnej rade Slovenskej republiky v apríli 2001. Súbežne predložila Národnej rade SR rovnaký návrh zákona aj vláda Slovenskej republiky, a to v zmysle uznesenia vlády č. 421/2001 zo 16. 5. 2001. Národná rada Slovenskej republiky obidva návrhy zákonov prerokovala v 1. čítaní na septembrovej,          51. schôdzi Národnej rady, pričom uprednostnila poslanecký návrh zákona a do 2. čítania schválila len poslanecký návrh zákona. 

K poslaneckému návrhu zákona o elektronickom podpise vypracovalo Ministerstvo hospodárstva SR návrh stanoviska vlády, v ktorom neodporúčalo súhlasiť s ním z dôvodu zásadných legislatívnych nedostatkov tohto návrhu zákona. V stanovisku bolo okrem iného konštatované, že legislatívny jazyk poslaneckého návrhu zákona je zložitý, až nezrozumiteľný, v našom právnom poriadku neobvyklý, viaceré ustanovenia nemajú normatívny charakter, sú právne bezvýznamné, niektoré právne inštitúty sú vymedzené len v definícii pojmov a nemajú primerané vyjadrenie v konkrétnej právnej úprave, pojmy sú vymedzené inými rovnako nezrozumiteľnými pojmami, navrhuje sa neprijateľné riešenie kompetencie národnej certifikačnej autority, zodpovednosť certifikačnej autority je vymedzená neprijateľne. Tento návrh stanoviska vlády však nebol zaradený na rokovanie vlády a vláda stanovisko k poslaneckému návrhu zákona nezaujala. 

Uvedené nedostatky poslaneckého návrhu zákona boli tiež dôvodom, pre ktorý Národná rada Slovenskej republiky prerušila jeho 2. čítanie a uznesením č. 1724 zo 6. novembra 2001 ho vrátila poslancom na dopracovanie. 

V prepracovanom návrhu zákona boli uvedené legislatívne nedostatky odstránené.       Z hľadiska koncepcie zákona, predmetu a obsahu právnej úpravy je možné s návrhom zákona súhlasiť. Treba však upozorniť na tú skutočnosť, že bez vypracovania vykonávacích právnych predpisov k zákonu, kde to návrh zákona predpokladá, nebude aplikácia zákona a vyhotovovanie a používanie elektronického podpisu možné. V tejto súvislosti je navrhovaná účinnosť zákona nereálna. 

Vzhľadom na to, že prijatie zákona o elektronickom podpise je naliehavé, a to okrem iného aj preto, že vláda Slovenskej republiky má v Pláne legislatívnych úloh na rok 2002 predloženie návrhu zákona o elektronickom obchode, odporúčame vláde vysloviť súhlas s prepracovaným návrhom skupiny poslancov o elektronickom podpise.